DA Den Europæiske Unions Tidende C 230/2

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 230/02)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

REGISTRERINGSANSØGNING I HENHOLD TIL ARTIKEL 5 OG ARTIKEL 17, STK. 2

»BRYNDZA PODHALAŃSKA«

EF nr.: PL/PDO/005/0450/18.02.2005

BOB ( X ) BGB ( )

Sammenfatningen er udarbejdet til oplysning. Interesserede parter og navnlig producenter af de produkter, der er omfattet af den pågældende BOB eller BGB, kan indhente alle oplysninger i den fuldstændige udgave af varespecifikationen enten i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed:

Navn: Ministerstwo Rolnictwa i Rozwoju Wsi (ministeriet for landbrug og udvikling af landdistrikter) Adresse: ul. Wspólna 30 PL-00-930 Warszawa Telefon: (48-22) 623 27 07 Faxnr.: (48-22) 623 25 03 E-mail: Jakub.Jasinski@minrol.gov.pl

2. Ansøgende sammenslutning:

Navn: Regionalny Związek Hodowców Owiec i Kóz Adresse: ul. Szaflarska 93 d/7 PL-34-400 Nowy Targ Telefon: (48-18) 266 46 21 Faxnr.: (48-18) 266 46 21 E-mail: rzhoik@kr.home.pl Sammensætning: Producent/Forarbejdningsvirksomhed ( X ) andet ( )

3. Produktets art:

Klasse: 1.3 Ost

4. Varespecifikation (sammenfatning af betingelserne i artikel 4, stk. 2)

4.1 Varebetegnelse: »Bryndza Podhalańska«

4.2 Varebeskrivelse: Osten »Bryndza Podhalańska« tilhører gruppen af bløde løbeoste. Farven kan være hvid eller flødeagtig hvid, men den kan også have en bleggrøn nuance. Det er et produkt med en stærk, salt eller letsaltet, eller til tider let syrlig smag. Bryndza Podhalańska produceres kun fra maj til september.

Ostens kemiske sammensætning: vandindhold højst 60 %, tørstofindhold mindst 40 %, og fedtindholdet i tørstoffer må ikke ligge under 38 %.

4.3 Geografisk område: Bryndza Podhalańska produceres i Nowotarski powiat (administrativt distrikt), i Tatrzański powiat og i seks kommuner i Żywiecki powiat: Milówka, Węgierska Górka, Rajcza, Ujsoły, Jeleśnia og Koszarawa. Det traditionelle navn for denne bjergregion er »Podhale«, og navnet »Bryndza Podhalańska« er en afledning heraf. Hele området præges af gunstige naturforhold, og det er hjemsted for osteproducenter med specifikke fagkundskaber og viden om traditionelle produktionsmetoder. Takket være en kombination af disse faktorer er det muligt at producere et produkt af en passende kvalitet i denne region.

4.4 Bevis for oprindelse: Det kontrolleres systematisk, at produktet produceres i overensstemmelse med specifikationerne, og dermed garanteres færdigvarens kvalitet. Der føres et register over, hvem der producerer Bryndza Podhalańska. Der er alene producenter på denne liste, som får tilladelse til at fremstille denne ost. Producenterne fører et passende register, så det bliver muligt at spore produktets tilblivelse. Hver producent fører et register på produktionsstedet med oplysninger om fremstillingsprocessen. Inspektionsorganet fører tilsyn med producenter og foretager en passende kontrol i overensstemmelse med de godkendte planer.

4.5 Fremstilling: Etape 1 — Råvarerne — får af racen »Polska Owca Górska« (polsk bjergfår) giver den mælk, der anvendes til fremstillingen. Hvis der overhovedet anvendes komælk til fremstillingen, stammer dette fra »Polska Krowa Czerwona« (polsk rød ko). Hvis der anvendes komælk, må andelen ikke overstige 40 % af den mælk, der anvendes ved fremstillingen.

Etape 2 — Osteløbe — mælken forarbejdes efterfølgende i en proces, hvorved protein adskilles fra vallen.

Etape 3 — Koagulering — efter tilsætning af løbe koagulerer mælken og omdannes til ostemasse.

Etape 4 — Findeling af ostemassen.

Etape 5 — Bundfældning af ostemassen — vallen adskilles fra ostemassen.

Etape 6 — Dekantering af vallen — vallen fjernes.

Etape 7 — Dryptørring — ostemassen fjernes og sættes til at dryptørre.

Etape 8 — Osten undergår en modnings- og gæringsproces.

Etape 9 — Den gærede ost findeles.

Etape 10 — Blanding — den findelte ost blandes med salt og presses i forme — resultatet af denne proces er en ost af typen »bryndza«, der kaldes Bryndza Podhalańska på grund af de enestående ingredienser og gamle produktionsmetoder, som udelukkende er kendt og benyttet i Podhale.

4.6 Tilknytning:

Historisk

De traditioner og den betydning, som må tillægges bryndza fra Podhale og de omgivende områder, bekræftes i litterære kilder og i befalinger udstedt af jordbesiddere og i kongelige dekreter. De ældste, kendte henvisninger til bryndza stammer fra 1527. Der findes også talrige henvisninger, som bekræfter, at bryndza blev benyttet i området som et betalingsmiddel eller som en del af huslejen eller skattebetalingen. Litteraturen rummer også mange beskrivelser af, hvordan bryndza blev fremstillet, og af udviklingen i priserne i årenes løb. Fremstillingen af ost af fåremælk har gennem århundreder været en central del af fåreholdet i Podhale. Hyrderne, som gik op i bjergene med deres får, tilbragte flere måneder der. I det tidsrum levede de praktisk talt af fårenes mælk og produkter heraf. De således høstede erfaringer med metoder og principper for fremstilling af Bryndza Podhalańska er videreført fra generation til generation og er med tiden blevet en kunst, der er særegen for denne regions producenter. Takket være kombinationen af naturlige faktorer, særlige færdigheder og bevarelsen af den originale recept er der i Bryndza Podhalańska skabt et enestående produkt.

Naturlig

Der anvendes mælk fra fåreracen »Polska Owca Górska« (polsk bjergfår) til at lave Bryndza Podhalańska, og der kan tilsættes komælk fra racen »Polska Krowa Czerwona« (polsk rød ko). Polska Krowa Czerwona er en indfødt kvægrace, der er opdrættet i Polen. Denne race er nært forbundet med Podhales og lokalbefolkningens historie og traditioner. Den meget næringsrige og varierede vegetation, der findes i regionen, får også indflydelse på færdigvarens kvalitet. Der findes mange endemiske plantesorter, som kun vokser i Podhale, og de udgør floraen i engene, græsningsarealerne og alpegræsgangene.

Denne enestående vegetation får indflydelse på den mælk, der anvendes i produktionen. Denne kombination af råvarernes kvalitet og producenternes knowhow og erfaring bidrager til at give Bryndza Podhalańska en enestående og særegen smag.

4.7 Kontrolorgan:

Navn: Inspekcja Jakości Handlowej Artykułów Rolno — Spożywczych. Adresse: ul. Wspólna 30 PL-00-930 Warszawa Telefon: (48-22) 623 29 00 Faxnr.: (48-22) 623 29 98 (48-22) 623 29 99 E-mail: —

4.8 Mærkning: Det registrerede produkt vil være mærket med symbolet for beskyttet oprindelsesbetegnelse. Produktets salgspakning vil foruden navnet »BRYNDZA PODHALAŃSKA« også være forsynet med logoet eller logoet sammen med påskriften »Beskyttet oprindelsesbetegnelse«. Det tillades at benytte forkortelsen »BOB« på emballagen.

4.9 Nationale krav: —

(1) Europa-Kommissionen — Generaldirektoratet for Landbrug og Udvikling af Landdistrikter — Direktorat F: Kvalitetspolitik for landbrugsprodukter, B-1049 Bruxelles.